Dôvodová správa

1. Všeobecná časť

Slovenské ústavné publikačné právo je založené na princípe formálnej platnosti všeobecne záväzných právnych predpisov, čo znamená naviazanie platnosti právneho predpisu na jeho formálne uverejnenie. Ústava Slovenskej republiky v čl. 87 ods. 4 konkretizuje ako ústavne relevantnú formu uverejnenia zákona jeho vyhlásenie, pričom konkrétny spôsob vyhlásenia upravuje, na základe predmetného ústavného článku, zákon Národnej rady Slovenskej republiky č. 1/1993 Z. z.  o Zbierke zákonov Slovenskej republiky v znení neskorších predpisov. Podmienka formálnej platnosti zákona je teda naplnená jeho uverejnením v Zbierke zákonov Slovenskej republiky. Podobný režim sa vzťahuje aj na medzinárodné zmluvy a právne záväzné akty medzinárodnej organizácie podľa čl. 7 ods. 2 ústavy. Medzi ne budú od 1. mája 2004 patriť aj tie právne akty, ktoré z pohľadu práva Európskej únie budú pre Slovenskú republiku záväzné. 
 Formálna podmienka uverejnenia právnych aktov Európskej únie a Európskych spoločenstiev je naplnená dňom ich publikácie v Úradnom vestníku Európskych spoločenstiev. Slovenská republika však musí nadväzne zabezpečiť uverejnenie týchto právnych aktov, jednak z dôvodu informovania verejnosti a zabezpečenia jej prístupu k právu ako aj  z dôvodu nevyvrátiteľnej právnej domnienky, že všetko čo bolo vyhlásené sa stalo známe každému.
Slovenská republika musí  prijať relevantné opatrenia v súčinnosti s príslušnými orgánmi Európskej únie, ktoré by v konečnom dôsledku boli porovnateľné so sprístupnením Zbierky zákonov Slovenskej republiky. Z tohto dôvodu  navrhuje ministerstvo spravodlivosti v predloženom znení novely , aby zverejňovanie Úradného vestníka Európskych spoločenstiev zabezpečoval ten ústredný orgán štátnej správy ,ktorý  zabezpečuje aj vydávanie Zbierky zákonov Slovenskej republiky, teda Ministerstvo spravodlivosti Slovenskej republiky.
Vstupom Slovenskej republiky do Európskej únie vznikne nutnosť zabezpečiť zastupovanie Slovenskej republiky v konaní pred Európskym súdnym dvorom v Luxemburgu. Zabezpečenie tohto zastupovania sa navrhuje dať do kompetencie Ministerstva spravodlivosti obdobne, ako to je v prípade zastupovania Slovenskej republiky na Európskom súde pre ľudské práva.

Doložka finančných, ekonomických, environmentálnych vplyvov a vplyvov na zamestnanosť
1. Finančný vplyv

Prijatím tohto návrhu zákona vzniknú nároky na štátny rozpočet v sume:

 A / Kancelária na zastupovanie SR  pred Európskym súdnym dvorom :

Zvýšený počet zamestnancov na Ministerstve spravodlivosti SR  - ústrednom orgáne o 4 osoby : 
-	štátna služby...................................................................+ 3 osoby
-	zamestnanci pri výkone práce vo verejnom záujmy.......+ 1 osoba

Kategória 610 – Mzdy, platy, služobné príjmy a OOV...................... 750 tis. Sk,
Kategória 620 – Poistné a príspevky do poisťovní............................245 tis. Sk,
Kategória 630 – Tovary a služby.......................................................700 tis. Sk,
Kategória 700 – Kapitálové výdavky.................................................400 tis. Sk,
Výdavky celkom :..........................................................................2 095 tis. Sk,

 B/ Náklady spojené s objednaním Úradného vestníka ES..........390 tis. Sk

/dopad je vyčíslený podľa  materiálu, ktorý predkladal generálny riaditeľ sekcie edičných činností na rokovanie operatívnej porady ministra -  3.OPM bod 7, číslo 2/2004 – Svák     -    2/3 nákladov/

C/ Právne zastupovanie: 

V súvislosti s právnym zastupovaním podľa podkladov, ktoré má ministerstvo spravodlivosti k dispozícii, na advokátske, komerčné a iné právne služby bolo vynaložené za rok 2002 na všetkých ministerstvách a na fonde národného majetku  56 079 700 mil. Sk. Je predpoklad, že v súvislosti so zriadením kancelárie na zastupovanie SR  pred  Európskym súdnym dvorom časť takto vynaložených finančných prostriedkov  nebude nutné poskytovať externým právnym zástupcom, preto v konečnom dôsledku k zaťaženiu štátneho rozpočtu nedôjde.

2. Ekonomický vplyv

Nebude mať vplyv.

3. Environmentálny vplyv

Nebude mať vplyv.

4. Vplyv na zamestnanosť

Nebude mať vplyv

Doložka zlučiteľnosti
návrhu právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky.
2.	Názov návrhu právneho predpisu: návrh zákona, ktorým sa dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov
3.	Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe. 
4.	V práve Európskych spoločenstiev a v práve Európskej únie nie je problematika návrhu právneho predpisu upravená. Úprava v predmetnej oblasti je ponechaná na jednotlivé štáty.
5.	Stupeň zlučiteľnosti návrhu právneho predpisu s právom Európskych spoločenstiev a Európskej únie: 
6.	Gestor (spolupracujúce rezorty): Nakoľko sa do návrhu zákona netransponujú žiadne ustanovenia smerníc, považujeme stanovenie gestora za bezpredmetné.
7.	Na príprave návrhu zákona sa nezúčastnili žiadni experti.

2. Osobitná časť

K čl. I:
K bodu 1:
Keďže Ministerstvo spravodlivosti Slovenskej republiky zabezpečuje vydávanie Zbieky zákonov Slovenskej republiky, navrhuje sa aby zabezpečovalo aj zverejňovanie Úradného vestníka Európskych spoločenstiev.

K bodu 2:
	Vzhľadom na to, že od vstupu Slovenskej republiky do Európskej únie bude potrebné zabezpečiť zastupovanie Slovenskej republiky v konaní pred Európskym súdnym dvorom, navrhuje sa, aby túto kompetenciu vykonávalo Ministerstvo spravodlivosti Slovenskej republiky obdobne ako v prípade zastupovania pred Európskym súdom pre ľudské práva v Luxemburgu.

K čl. II:
	Účinnosť sa navrhuje ustanoviť od 1. júla 2004.